Elisabet mundu douamnganen,
ngantan bari war konum kupu taruda,
Allahdi er im deiki pel don ngebo Gabriel dokotepupa,
Yudea tara damai dinin,
Galilea tara neitamai ati arum doramyai sida,
Nasaret mutu kai perbeu.
Ada,
Yahudi yala neng,
sun apu bo Raja Dauddi deipupa,
dadeipdanen baramyanen,
Daud nengdi deipi ngebo Yusupda,
erdi mun peramu ner,
er kori perbeu.
Anerda,
nimi dona gum pio kaber nerpu kuramu.
Er sida,
Maria.
Amalaikat Gabrieldi,
Maria kori beudi aupu pepu.
“Ka nero telepe.
Allahdi kan tep kange deipkeudi,
pio mambul pel dopkamkere.
Allahda kan cap kuremumdi pio melimkamkere,”
pepu.
Malaikatdi upepupa,
Maria gekepudi,
‘Ware kupkamnera tep pepmaner do?’
tenen,
teniptopudi kware weik kupu.
Kware kupu dinin,
Gabrieldi Maria tep upepu.
“Gume kan kwar dangna yapo.
Allahdi kan tep bicau tenepra,
kange konum deiamkeue.
Allah melipkerya deiki di,
sal mi mundu douamemyanen,
amenda taru ami deipmemnyopda,
er sida,
Yesus pepkamrume.
Amida,
akeca-keca yuma deiki tara kure ngebo,
Allah im deiki kuredi,
akeca yuma talerur ngeboda,
er mi sisa kunkamre.
Amidi ila mambul ngebo cadi,
nimi epmengedi,
‘Ada Allah er Mi Sisa kurure,’
penkamenge.
Amida er apu bo Daud,
Israel nesala yuma talepra,
ila nimi deiyo ngebo kuramutopu,
er peda,
Allah puto kareprepa,
amidi Israel nesala yuma talepra,
ila nimi deiyo ngebo kunkamre.
Uka talepra kunkamre taruda,
Israel nesala dinin,
sun apu bo Yakupdi deiamupa,
dadeipdanen bange nesala yuma,
pio talepra kunkamre.
Pio men tapkamre.
Apio talepra kunkamre.
Erdi talenkamre ngeda,
pio talepra kunkamra cadi,
men gum kupmanto kunkamre,”
Gabrieldi pepu.
Upepupa,
Mariadi tamupra asipetepu.
“Apepmanerem keca yumada,
ne nimi men dopsa tep,
ware ka kupnetu do?”
pepra asipetepu.
Asipterepupa,
malaikatdi tamupra Maria tep pepu.
“Allah er Lek Sambala kan nong deiki deipkeredi,
Allah er putoda,
kuki utopu kan nong deiki kunkamkere.
Ukupkamkera deiki di,
mundu douamemyanen,
amenda taru,
mali kun keca tenpunge peda pio men kunkamre mi deipkamrema tep,
nesala yumadi er tep,
‘Amida,
Allah er Mi Sisa,’
tenepra penkamenge.
Tonda,
kan yala ner Elisabet,
pio wisi konum deipu dinin,
er peda,
sal mi deipkamre.
Elisabet tep,
you ner perami dinin,
ukuda mundu doupudi,
war ngantan bari konum kupre.
Ange yumada kupkamrada,
tali tep gume.
Deiyo ake.
Akeca-keca yumada,
Allahda ikin men kuptue.
Allah erda akeca yuma kanampu kurure.”
Gabrieldi pepu.
Malaikatdi Maria tep,
aupu pepu pangeda,
Mariadi tamupra pepu.
“Neda,
Allahdi ‘Ukuprume,’
penere kecada,
‘Telepe’ tenen,
kange deipra kununa tep,
‘Apepmaneremtopu kupkamnere,’
tenepne.”
Mariadi pepu.
Upepupa,
amalaikatdi Maria acapu tapra beu.